《游洞庭》
明代·清濋

我有山水癖，周游访遗迹。春宵宫畔住多时，对面翠峰参天直。

偶乘飞云到上头，上头佛屋依云陬。庭前老树作僧立，井中神物为人游。

湖吞八极天倒开，赤乌半湿东飞来。橹声惊裂冯夷窟，沙沤点破银涛堆。

扶桑枝枝手可掇，龙伯钩头鳌欲脱。影压钱塘天目低，云尽昆仑月支阔。

身栖在仙乡，仙乡时节长。仙人共语紫霞里，霜橘颗颗黄金香。

青鞋布袜真快意，玉马金鞍又何贵。回首人间一窖尘，明朝弄月罗浮去。

作者简介：明僧。浙江天台人，字兰江。尝说法于吴中，僧俗听讲者座至无所容。后居天界寺。太祖闻，召对称旨，制“清濋说”赐之。晚居无锡东禅寺。有《望云集》等。